Սա եւս ցույց է տալիս, որ վարչարարության տարրական կանոները հասու չեն այն նորանշանակ բարձրաստիճան պաշտոնյաներին, որոնք նախկինում չեն ունեցել կառավարման փորձ: Խնդրի լրջությունը նաեւ նրանում է, որ Հայաստանում դեպքերը շատ արագ են զարգանում, եւ երիտասարդ պաշտոնյան անհրաժեշտ հմտություններ ձեռք բերելու ժամանակ չի ունենում: Մարդկանց այսօր հուզում են իրենց խնդիրները: Դրանց ծավալը բավական մեծ է, եւ հարցերի, բողոքների, առաջարկությունների հսկայական հոսք կա դեպի վարչական ապարատ: Այսօր արդեն հանրության շրջանում նշմարվում են կառավարության գործունեության մեջ անորոշության առաջին ծիլերը: Հնարավոր է՝ դեպքերի զարգացումը հանգեցնի նրան, որ որոշ ժամանակ անց ոչ հանրությունը հասկանա կառավարությանը, ոչ կառավարությունը՝ հանրությանը: